## La Generalitat critica el retard del Govern d’Espanya a assignar els fons de formació a les comunitats autònomes

*** El secretari autonòmic d’Ocupació lamenta que es repartisquen els recursos de 2025 a dos mesos de concloure l’any
* La Conferència Sectorial de Formació Professional per a Persones Treballadores s’ha celebrat este dimecres amb l’absència de la ministra d’Educació i Formació Professional**

El secretari autonòmic d’Ocupació, Antonio Galvañ, ha criticat el retard del Govern d’Espanya a assignar els fons de formació a les comunitats autònomes.

Galvañ s’ha pronunciat així després de la celebració de la Conferència Sectorial de Formació Professional per a Persones Treballadores, en la qual també ha participat el conseller d’Educació, Cultura, Universitats i Ocupació, José Antonio Rovira.

La reunió s’ha dut a terme de manera híbrida (presencial i virtual) i tenia com a únic punt decisori la proposta i l’acord sobre la distribució territorial dels fons gestionats per les comunitats autònomes dirigits al finançament d’accions formatives vinculades al Catàleg Nacional d’Estàndards de Competència, corresponents a l’exercici pressupostari 2025. La ministra d’Educació, Formació Professional i Esports, Pilar Alegría, no ha participat en la trobada.

Galvañ ha criticat que el Govern “distribuïsca hui, en octubre de 2025, els fons destinats a tot l’any. És un retard incomprensible que perjudica les autonomies i la labor de gestió”.

El director general de Labora ha denunciat que esta actuació perjudica “greument” els sectors productius valencians, ja que finalment són els que necessiten que des de la Generalitat es programen accions formatives adaptades a les seues necessitats.

“Es tracta d’un Govern que imposa esquemes rígids en l’assignació de fons quan són les autonomies les que gestionen totalment eixes competències i estan en contacte amb els sectors productius”, ha assenyalat.

El secretari autonòmic d’Ocupació ha subratllat que “gràcies a la pressió exercida per les autonomies des del Ministeri s’han compromés a millorar les dates per al repartiment de fons l’any que ve”.

Fecha: 15/10/2025